Diä ander Site het nämlig aü nit gschlofe. Im Septämber 1975 isch z Friiburg e "alemannisches Wochenende" vum Verkehrsverein organisiärt wore. E Trachtezug mit 2000 Trachteträger un e gwaltigi Druckete hets z Friiburg gha. "Waren es 50.000 oder 100.000, wer konnte sie zählen?" het d Badisch Zitig am Dag druf gschriibe. Zu dr Gipfelpunkt hän e Alemannischi Stund vu dr Muettersprochgsellschaft im hischtorische Kaüfhüüs un e Vorstellung vu dr Alemannische Bihni zellt. Mitgmacht hän aü dr Regiärungspräsident, dr Bund Heimat und Volksleben un e Hüffe anderi. Zum gliche Alass het d Badisch Zitig zum erste Mol in ihrere Gschicht e alemannische Kommentar brocht: "E Dichterläsig", unterzeichnet vume "-der", des isch wahrschiins dr Hans Schneider gsii (dä wu speter dr Dengelegeischt gmacht het). Des isch jetz e Viärtel Johrhundert här.